लखनऊ: फिल्म थ्री इडियट में ये संवाद मशहूर हुआ था कि काबिल बनो कामयाबी झक मारकर आएगी. वर्तमान दौर में हमारे देश के राजनेता वक्त-बे-वक्त यह महसूस कराते हैं कि दलित बनो धन-दौलत और ‘अच्छे’ जरूर आएंगे. हालांकि इसको दलित महज एहसास भर कर पाते होंगे. क्योंकि हमारे देश के नेताओं के मुंह से दलितों के लिए प्यार भरे शब्द तभी सुनने को मिलते हैं जब उनका कुछ फायदा होने का वक्त आता है. इस फायदे की राजनीति के तहत कोई नेता दलितों के यहां पालथी मारकर भोजन करते दिखता है तो कोई उनकी सभाओं में ना केवल शिरकत करते दिखता है बल्कि दलितों के लिए अपने शब्दों से तारीफों की पुल बांधते भी दिखता है. यूपी के मुख्यमंत्री योगी आदित्यनाथ भी आगरा में हुए भाजपा अनुसूचित मोर्चा की प्रदेश कार्यसमिति में दलितों के इतिहास को ऋषि मुनियों से जोड़ते हुए जोर दिया कि सभी वेद और ग्रंथ दलित ऋषियों ने लिखे हैं.